Преюдициално запитване от Curtea de Apel Constanța (Румъния), постъпило на 12 декември 2024 г. — MB/Societatea Națională [U]
(Дело C-861/24, Societatea Națională [U])
Език на производството: румънски
Запитваща юрисдикция
Curtea de Apel Constanța
Страни в главното производство
Въззивник: MB
Въззиваем: Societatea Națională [U]
Преюдициални въпроси
Ползва ли се от защитата, предоставена от член 16 и член 17, параграф 1 от Хартата на основните права на Европейския съюз, юридическо лице с изцяло държавен капитал, учредено от правителството на държава членка под формата на акционерно дружество (правна форма, която във вътрешното право попада в най-широката категория на сдруженията със стопанска цел), но което съгласно учредителния акт, приет с решение на правителството, има за цел „да създаде функционален търговски механизъм, който води до по-добро оползотворяване на националните селскостопански ресурси и производство“ и което се ръководи от общо събрание на акционерите, съставено от представители, определени и упълномощени писмено от министерство на тази държава членка, в съответствие с обявения дневен ред?
При утвърдителен отговор, допускат ли разпоредбите на член 12, параграф 1 и член 16, параграф 1 от Директива (ЕС) 2019/11581, тълкувани в светлината на член 16 и член 17, параграф 1 от Хартата, национална правна уредба като съдържащата се в член 25, параграф 2, буква b) от Правителствено постановление № 111/2010, която предвижда обща и абсолютна забрана за уволнение на работника през периода, в който му се изплаща надбавката за завръщане на работа (социална придобивка, изплащана от държавата на работниците, които се завръщат от родителски отпуск до една година след края на максималния период, през който могат да ползват такъв отпуск), независимо от конкретната причина за уволнението?
____________
1 Директива (ЕС) 2019/1158 на Европейския парламент и на Съвета от 20 юни 2019 година относно равновесието между професионалния и личния живот на родителите и лицата, полагащи грижи, и за отмяна на Директива 2010/18/ЕС на Съвета (ОВ L 188, 2019 г., стр. 79).